書四祖大醫巖
作者：釋寶曇
朝代：宋

paragraphs: 大醫巖巖石所護，大醫無恙石無故。
此時醫去石亦隳，我知造物本無迕。
一生老脇不即床，更欲得飽知無方。
禹三過門不及室，僅有一髮傳之湯。
丈夫事難有如此，子嘗折肱父墮齒。
我寧忍死不忍欺，坐聽寒巖落松子。
東山舊食西山薇，許身長作山中歸。
白頭司馬有家法，童子雖弱勝吾衣。
我來拊石三慟哭，莓苔不驚雨新沐。
山空寂寥醫不來，蚍蜉大樹空崔嵬。